Ma, twee tieners kritiek beseer in botsingFoto: Rescue Care ŉ Ma en haar twee tienerjarige kinders is in ŉ kritieke toestand ná ŉ ernstige botsing vanoggend in die sentrale gedeelte van Durban. Garrith Jamieson, bedryfsdirekteur van Rescue Care Paramedici, sê die ongeluk het net na 07:00 op die hoek van Stalwart Simelane- en Anton Lembede-straat gebeur. “Rescue Care-paramedici het by die toneel opgedaag en totale chaos aangetref. Twee voertuie het gebots voordat hulle in verskillende rigtings geswenk het,” sê Jamieson. “In een voertuig was ŉ ma en haar kinders met kritieke beserings in die wrak van die voertuig vasgevang. Paramedici het gespook om hulle te stabiliseer terwyl beamptes van die Durbanse brandweer meganiese toerusting gebruik het om hulle uit die wrak te bevry.” Foto: Rescue Care Nadat die insittendes uit die wrak gesny is, is hulle per ambulans na ŉ hospitaal gehaas. Jamieson sê in die tweede voertuig was vier insittendes wat ook in die botsing beseer is. Hul beserings het gewissel van gering tot kritiek. Nadat hulle ook op die toneel behandel is, is hulle na hospitale geneem. “Smithstraat is gesluit terwyl noodpersoneel op die toneel besig was.” Die oorsaak van die botsing word ondersoek.